tartuNLP/wikipedia-smugri-20251201 huggingface dataset:
Bad Vibes Forever

Bad Vibes Forever on yhdysvaltalaisen rap-artisti XXXTentacionin neljäs studioalbumi, joka julkaistiin 6. joulukuuta 2019. Se on hänen toinen postuumi sooloalbuminsa ja viimeinen, joka on julkaistu hänen vuonna 2018 tapahtuneen kuolemansa jälkeen. Albumilla vierailevat muun muassa Lil Wayne, Blink-182, Tory Lanez, Stefflon Don, Mavado, Ky-Mani Marley, Rick Ross ja Vybz Kartel.
”Royalty” julkaistiin 19. heinäkuuta 2019 albumin johtavana singlenä. ”Hearteater” julkaistiin virallisesti 22. lokakuuta 2019. Sen tarkoitus oli alun perin kuulua XXXTentacionin toiselle studioalbumille "?". "Bad Vibes Forever" ei vastannut XXXTentacionin aikaisempien albumien menestystä, vaan se debytoi viidennellä sijalla Billboard 200 -listalla. Albumi sai samanlaisia arvosteluja niin kuin "Skins".
Tausta.
"Bad Vibes Forever" suunniteltiin alun perin XXXTentacionin esikoisalbumiksi, jonka julkaisupäivämäärä olisi ollut 31. lokakuuta 2016. XXXTentacion ilmoitti maaliskuun 2017 haastattelussa työstävänsä "Bad Vibes Forever" -albumin rinnalla toista albumiaan "17". Jälkimmäinen julkaistiin hänen esikoisalbuminaan elokuussa 2017 ja sitä seurasi joulukuussa EP "A Ghetto Christmas Carol". Samassa kuussa XXXTentacion ilmoitti, että hänen kolme seuraavaa albumiaan ovat nimiltään "?", "Skins" ja "Bad Vibes Forever".
XXXTentacionin toinen studioalbumi "?" julkaistiin maaliskuussa 2018. Se oli hänen viimeisin projektinsa, joka julkaistiin ennen hänen murhaansa 18. kesäkuuta 2018. Hänen ensimmäinen postuaalisesti julkaistu albuminsa, "Skins", julkaistiin joulukuussa 2018.
Julkaisu.
XXXTentacionin murhan vuosipäivänä, 18. kesäkuuta 2019, hänen tiiminsä ilmoitti tulevasta albumista ja dokumentista, ja albumi olisi suunniteltu vuodeksi. "Billboard" vahvisti albumin nimen, "Bad Vibes Forever", elokuussa 2019 ja julkaisupäivän syksylle 2019. Albumin todettiin sisältävän vierailijoita, kuten Stefflon Don, Lil Wayne, Lil Nas X, Trippie Redd, ​​Rick Ross ja Joey Badass. Lil Nas X:n sisältävää kappaletta ei kuitenkaan lisätty albumille, koska fanit eivät aluksi halunneet sitä albumille. Syynä tähän oli Lil Nas X:n aiempi twiitti hänen vanhalla Twitter-tilillään, mutta ongelma ratkaistiin heti albumin julkaisun jälkeen. Kappaleiden ”Hearteater” ja ”School Shooters”, jolla vierailee Lil Wayne, vahvistettiin olevan albumilla 25. elokuuta 2019.
"Bad Vibes Forever" -albumin ja XXXTentacionin samannimisen vaatelinjan teaseri julkaistiin hänen Instagram-tarinansa kautta 12. marraskuuta 2019. Videossa albumia kutsuttiin nimellä "Bad Vibes Forever, vol. 1" ja sitä kuvailtiin ”viimeiseksi albumiksi”.
XXXTentacionin äiti julkaisi 20. marraskuuta 2019 albumin kansikuvan sosiaalisessa mediassa. Hän ilmoitti, että albumi jota kutsutaan edelleen nimellä "Bad Vibes Forever", on tulossa pian. Seuraava albumin traileri paljasti julkaisupäiväksi 6. joulukuuta 2019.
The Greatest (kappale)

The Greatest on australialaisen laulaja-lauluntekijä Sian kappale, jolla vierailee myös yhdysvaltalaisräppäri Kendrick Lamar. Sen julkaisi RCA Records Sian seitsemännen, This Is Acting-studioalbumin kolmantena singlenä 7. syyskuuta 2016. "The Greatest" on elektropop ja trooppinen house kappale, jonka ovat sanoittaneet Sia, Greg Kurstin ja Lamar. Kappaleen tuotannosta vastasi Kurstin.
Kappaleelle on toteutettu myös Sian ja Daniel Askillin kuvaama musiikkivideo, jolla esiintyy amerikkalaistanssija Maddie Ziegler yhdessä 48 muun henkilön kanssa. Vaikka Sia itse ei ole kertonut videon juonen merkitystä, lukuisat mediatalot ovat arvelleet sen toimivan kunnianosoituksena kaikille 49 uhrille, jotka saivat surmansa Orlandon yökerhoammuskelussa. "The Greatest" oli julkaisun jälkeen kaupallinen menestys, sen päästyä singlelistan viiden parhaan joukkoon lähes kolmessakymmenessä eri valtiossa. Lisäksi se palkittiin lukuisilla levypalkinnoilla, sen myytyä muun muassa nelinkertaista platinaa Kanadassa, Italiassa ja Puolassa.
Ntfombi

Ntfombi (s. 1950) (syntyjään Ntfombi Tfwala) on Swazimaan kuninkaan Mswati III:n äiti ja maan nykyinen ndlovukati eli kuningataräiti. Titteli tarkoittaa sananmukaisesti ”suuri nais-elefantti”. Swazimaassa kuningataräidin rooli on toimia kuninkaan vastapainona eikä hän saa olla syntyjään Dlamini-perheestä.. 
Kuningataräidin tarkkaa syntymäaikaa ei tiedetä, mutta sellaiseksi mainitaan usein vuosi 1950. 
Ntfombista tuli Swazimaan kuningataräiti vuonna 1986 poikansa kruunajaisten yhteydessä. Vuosina 1983–1986 hän toimi maansa sijaishallitsijana.
Ntfombi on yksi neljästä kuningattaresta, joiden kuvia Andy Warhol käytti vuoden 1985 "Hallitsevat kuningattaret" -teossarjassaan.
Saale-Holzland-Kreis

Saale-Holzland-Kreis () on piirikunta Saksan Thüringenin osavaltiossa. Piirikunnan pinta-ala on 815,24 neliökilometriä ja väkiluku 83 051 asukasta. Pääkaupunki on Eisenberg.
Paikallishallinnollisesti Saale-Holzland-Kreis kuuluu Itä-Thüringenin suunnittelualueeseen ja on osa "Planungsgemeinschaft Ostthüringen"iä. Nimensä se on saanut lävitseen virtaavalta Saalejoelta ja Thüringenin metsämaalta ().
Saale-Orla-Kreis

Saale-Orla-Kreis () on piirikunta Saksan Thüringenin osavaltion kaakkoisosassa. Piirikunnan pinta-ala on 1 151,3 neliökilometriä ja väkiluku 80 868 asukasta, joten Saale-Orla-Kreis on Wartburgkreisin ja Schmalkalden-Meiningenin jälkeen Thüringenin kolmanneksi suurin piirikunta. Pääkaupunki on Schleiz.
Paikallishallinnollisesti Saale-Orla-Kreis kuuluu Itä-Thüringenin suunnittelualueeseen ja on osa "Planungsgemeinschaft Ostthüringen"iä.
Saalfeld-Rudolstadt

Saalfeld-Rudolstadtin piirikunta () on piirikunta Saksan Thüringenin osavaltion eteläosassa. Piirikunnan pinta-ala on 1 036,03 neliökilometriä ja väkiluku 104 142 asukasta. Pääkaupunki on Saalfeld/Saale.
Vastoin maantieteellistä sijaintiaan Saalfeld-Rudolstadtin piirikunta kuuluu Itä-Thüringenin suunnittelualueeseen.
Schmalkalden-Meiningen

Schmalkalden-Meiningenin piirikunta () on piirikunta Saksan Thüringenin osavaltion lounaisosassa Frankenissa. Piirikunnan pinta-ala on 1 251,2 neliökilometriä ja väkiluku 125 646 asukasta. Pääkaupunki ja samalla suurin kaupunki on Meiningen.
Paikallishallinnollisesti piirikunta kuuluu Lounais-Thüringenin suunnittelualueeseen.
Sömmerda (piirikunta)

Sömmerdan piirikunta () on piirikunta Saksan Thüringenin osavaltion koillisosassa. Piirikunnan pinta-ala on 1 806,86 neliökilometriä ja väkiluku 69 655 asukasta. Pääkaupunki ja samalla suurin kaupunki on Sömmerda.
Sonneberg (piirikunta)

Sonnebergin piirikunta () on piirikunta Saksan Thüringenin osavaltion eteläosassa Frankenissa. Piirikunnan pinta-ala on 433,61 neliökilometriä ja väkiluku 58 410 asukasta, joten piirikunta on sekä pinta-alaltaan että asukasluvultaan pienin Thüringenin piirikunnista. Sitä ympäröiviä alueita ovat pohjoisessa ja koillisessa "Sonneberger Oberland"in Saalfeld-Rudolstadtin ja Kronachin piirikunnat, "Sonneberger Unterland"in Kronachin ja Coburgin sekä "Sonneberger Hinterland"issa Coburgin ja Hildburghausenin piirikunnat. Paikallishallinnollisesti piirikunta kuuluu Lounais-Thüringenin suunnittelualueeseen ja on osa "Planungsgemeinschaft Südwestthüringen"iä. Piirikunnan pääkaupunki on Sonneberg.
Piirikunnan hallintoneuvosto äänesti 12. joulukuuta 2013 yksimielisesti liittymisestä Nürnbergin metropolialueeseen. Huhtikuussa 2014 Bambergissa toimiva metropolialueen neuvosto hyväksyi päätöksen ja piirikunnasta tuli osa metropolialuetta 2. huhtikuuta.
Nisha Ayub

Nisha Ayub (s. 5. huhtikuuta 1979) on malesialainen ihmisoikeusaktivisti. Hän ryhtyi ajamaan transsukupuolisten oikeuksia jouduttuaan vankilaan šaria-lain nojalla. Hän on Malesian tunnetuin seksuaali- ja sukupuolivähemmistöjen oikeuksia puolustava aktivisti.
Elämäkerta.
Nisha pidätettiin hänen ollessa 21-vuotias. Pidätyksen syynä oli se, šaria-laki kielsi miehiä pukeutumasta naisten vaatteisiin tai esiintymästä naisena julkisesti. Vaikka Nisha on transnainen, hänet tuomittiin vankeuteen kolmeksi kuukaudeksi miesten vankilassa. Vankilassa häntä hyväksikäytettiin seksuaalisesti.
Vapauduttuaan Nisha on perustanut joukon kansalaisjärjestöjä: "SEED Foundation" tukee transsukupuolisia ja muita vähemmistöjä, "Justice for Sisters" antaa oikeudellista tukea transsukupuolisille ja pyrkii lopettamaan seksuaali- ja sukupuolivähemmistöihin kuuluvien syrjinnän, ja "T-Home" tukee iäkkäiden transnaisten asumista. Hän on muun muassa puhunut transsukupuolisten kohtaamaa väkivaltaa ja Malesian terveysministeriön seksuaali- ja sukupuolivähemmistöjen vastaista videokilpailua vastaan. Malesialainen ministeri määräsi Nishan ja erään toisen aktivistin kuvat poistettavaksi julkisesta kuvanäyttelystä elokuussa 2018 koska tulkitsi niiden olevan hallituksen linjan vastaista seksuaali- ja sukupuolivähemmistöjen proomotiota.
Nishalle myönnettiin vuonna 2015 Human Rights Watchin "Alison Des Forges Award for Extraordinary Activism" -palkinto. Vuonna 2016 Yhdysvaltain ulkoministeriö myönsi hänelle International Women of Courage -palkinnon. Hän on ensimmäinen transnainen, joka on saanut palkinnon. Vuonna 2019 hän oli BBC:n ”sadan vaikutusvaltaisimman ja innostavimman naisen” 100 Women -listalla. Nishan mukaan nimeäminen listalle on voitto kaikille transaktivisteilla maailmassa. San Diego kaupunki Yhdysvalloissa on julistanut Nishan syntymäpäivän 5. huhtikuuta ”Nisha Ayubin päiväksi”.
Daya

Grace Martine Tandon (s. 24. lokakuuta 1998 Pittsburgh, Pennsylvania, Yhdysvallat, taiteilijanimeltään Daya) on yhdysvaltalainen laulaja-lauluntekijä. Hän nousi suuren yleisön tietoon vuonna 2016 esiinnyttyään yhdysvaltalaisen tuottajaduo The Chainsmokersin kappaleella "Don't Let Me Down", joka pääsi singlelistan viiden parhaan joukkoon kuudessatoista eri valtiossa. Lisäksi "Daya" on saavuttanut pienempää suosiota hänen julkaistuaan taiteilijanimeään kantavan EP-levyn ja Sit Still, Look Pretty-debyyttistudioalbumin vuosina 2015-16.
Hänen taiteilijanimensä "Daya" on sanskritilainen sana "myötätuntoisuudelle" ja "kiltteydelle". Dayalla on hänen kertomansa mukaan amerikanintialainen isoisä, joka muutti Intian Punjabista Yhdysvaltoihin. Lisäksi hänen perheeseensä kuuluu sisarukset Rachel, Mariana, Celia, ja Avery.
Diskografia.
Singlet.
Pääartistina
Vierailevana artistina
Promosinglet
Weil am Rhein

Weil am Rhein on kaupunki Lörrachin piirikunnassa Baden-Württembergin osavaltiossa Saksan lounaisimmassa kolkassa. Sillä on pitkä historia rautatieläisten kaupunkina. Weil am Rheinin lounainen rajapiste keskellä Reiniä sveitsiläisen Baselin ja ranskalaisen Huninguen kanssa on myös Ranskan, Saksan ja Sveitsin yhteinen rajapiste. Weil am Rheinissa oli kesäkuun 2022 lopussa 30 615 asukasta. Kaupunki kuuluu Baselin metropolialueeseen.
Maantiede.
Weil am Rhein sijaitsee Reinin yläjuoksun laaksossa. Reinin uoma kääntyy kaupungin lounaispuolella kohti pohjoista. Piirikunnan pääkaupunki Lörrach sijaitsee välittömästi Weil am Rheinin itäpuolella. Weil am Rheinin etäisyys Baselin keskustasta on noin 5 kilometriä koilliseen. Weil am Rheinin koillispuolella on laaja Schwarzwaldin vuoristoalue.
Weil am Rheinin kantakaupunki sijaitsee kaupungin eteläosassa. Haltingen oli aiemmin itsenäinen kunta Weilin pohjoispuolella, nykyisin se on Weil am Rheinin toiseksi suurin kaupunginosa. Märkt luoteessa ja Ötlingen koillisessa olivat niin ikään aiemmin itsenäisiä kuntia.
Historia.
Vanhin kirjallinen maininta Weil am Rheinista on helmikuulta 786. Nimi Weil lienee roomalaista alkuperää. Keskiaikana nimi haki muotoaan, vuonna 1344 kirjoitettiin Wil am Schlipfe ja vähitellen päädyttiin nykymuotoon Weil. Paikkakunta oli vuosisatojen ajan maalaiskylä, jonka ilmasto oli ja on edelleen erityisen suotuisa viininviljelylle. Weilin kehitys kaupungiksi alkoi 1800-luvulla, asiaa edisti paikkakunnan erinomainen liikenteellinen sijainti. Rautatieverkkoon Weil liitettiin 1855.
Ensimmäisen maailmansodan jälkeen Weil oli kasvanut teollisuus- ja rautatieläiskaupungiksi, sinne oli asettunut muun muassa sveitsiläistä tekstiiliteollisuutta. Elokuussa 1929 Weil kohotettiin kaupungiksi ja se sai viralliseksi nimekseen Weil am Rhein. Toinen maailmansota pysäytti kaupungin kehityksen, mutta sodan jälkeen väkiluku kasvoi nopeasti. Weil am Rheiniin muutti runsaasti pakolaisia. 1970-luvulla kaupunkiin liitettiin Ötlingen, Haltingen ja Märkt.
Haltingenista on ensimmäinen maininta vuodelta 767 muodossa Haholtinga. Märkt mainitaan 1169 muodossa Matro ja Ötlingen 1064 muodossa Ottlinchoven.
Talous ja liikenne.
Rautatie- ja vesiliikenne ovat Weil am Rheinin keskeisiä elinkeinoja. Vähittäiskauppa ja matkailu ovat niin ikään tärkeitä. Julkisista palveluista mainittakoon kaupunginkirjasto Stadtbibliothek Weil am Rhein. Sveitsiläisellä huonekaluvalmistaja Vitralla on Weil am Rheinissa toimipiste Vitra Campus.
Weil am Rheinin rautatieasema sijaitsee rataosuudella Mannheim–Basel. Kaupunki kuuluu myös Baselin lähijunaliikenteen piiriin. Saksan keskiosasta alkava moottoritie BAB 5 päättyy Weil am Rheiniin, mistä tielinja jatkuu Sveitsin moottoritienä A2 ja kulkee kohti Italiaa. Länteen vie autoroute A 36. Weil am Rheinin pohjoispuolitse kulkee BAB 98. Laudenbachista Baden-Württembergin pohjoisosasta alkava 500 kilometriä pitkä Badische Weinstraße päättyy Weil am Rheiniin.
Hide Away

Hide Away on yhdysvaltalaislaulaja Dayan debyyttisingle. Se julkaistiin hänen taiteilijanimeään kantavalta EP-levyltä ja Sit Still, Look Pretty -debyyttistudioalbumilta 22. huhtikuuta 2015. Kappaleen ovat sanoittaneet Brett McLaughlin, Britten Newbill, Grace Tandon, Gino Barletta ja Scott Bruzenak, joista kaksi viimeisintä myös tuottivat sen.
”Hide Away” pääsi parhaimmillaan Yhdysvaltain Billboard Hot 100 -listan sijalle 23. Kappale pääsi listoille myös monissa muissa valtioissa kuten Alankomaissa, Australiassa, Italiassa, Norjassa, Ruotsissa, Saksassa ja Sveitsissä. Elokuussa 2016 kappale oli myynyt Yhdysvalloissa kaksinkertaista platinaa kahdella miljoonalla myydyllä kopiolla. Suomessa kappaleen paras listasijoitus on radiolistan sija 99.
Sit Still, Look Pretty

Sit Still, Look Pretty on yhdysvaltalaislaulaja Dayan kappale. Se julkaistiin hänen taiteilijanimeä kantavan EP-levyn sekä kappaleen nimeä kantavan debyyttistudioalbumin toisena singlenä 29. maaliskuuta 2016. Kappaleen ovat sanoittaneet Gino Barletta, Mike Campbell sekä Britten Newbill ja sen tuotannosta vastasi Scott Bruzenak. Sanoiltaan kappale kertoo naisten vaikutusmahdollisuuksien lisäämisestä.
”Sit Still, Look Pretty” pääsi ensimmäisellä listaviikollaan Yhdysvaltain Billboard Hot 100 -listan sijalle 100, josta se nousi lopulta sijalle 28. Kappale on päässyt listoille myös Belgiassa, Kanadassa, Slovakiassa ja Tšekissä. Yhdysvalloissa kappale on myynyt kaksinkertaista platinaa kahdella miljoonalla myydyllä kopiolla. Kappalelle on toteutettu myös sekä lyriikkavideo että virallinen musiikkivideo, jotka julkaistiin 6. maaliskuuta ja 9. syyskuuta 2016. Video oli ehdolla "Ardylle" vuoden 2017 Radio Disney Music Awardsissa kategoriassa ”Vuoden paras kappale”.
Gustaf Manninen

Gustaf Manninen (6. syyskuuta 1866 Hauho – 26. tammikuuta 1947 Pori) oli suomalainen valtiopäivämies ja sortokausien aktivisti. Manninen oli myös Porin kaupunginvaltuuston jäsen vuosina 1905–1911 ja 1918–1920.
Elämä.
Työura.
Manninen syntyi Hauholla, josta hän 11-vuotiaana muutti perheensä mukana Poriin. Manninen työskenteli eri työläisammateissa ja myöhemmin varaston- ja myymälänhoitajana muun muassa Porin konepajalla, Pihlavan osuuskaupassa sekä Osuusliike Kansassa. 1910-luvun elintarvikesäännöstelyn aikana hän toimi Porin kaupungin lihakaupan johtajana, kunnes vuonna 1920 siirtyi Porin tiilitehtaan johtajaksi, josta tehtävästä jäi eläkkeelle 1940-luvulla.
Politiikassa.
Manninen liittyi Porin työväenyhdistykseen 1895 yhdessä muun muassa puuseppä Vilho Laineen kanssa. Yhdistys oli tuolloin vielä porvarillinen, ja siihen liittyneiden työläisten tavoitteena olikin ottaa wrightiläinen yhdistys työväestön haltuun. Vuonna 1899 Manninen nousi jo työväenyhdistyksen johtokuntaan ja lopullisesti valtaus onnistui keväällä 1903. Sortovuosien aikana Manninen oli passiivisen vastarinnan johtohenkilöitä Porissa. Vuonna 1903 hän oli toimintansa vuoksi lyhyen aikaa vangittuna Turun linnan vankilassa.
Manninen valittiin porvarissäädyssä Porin valtiopäiväedustajaksi 1905–1906, yhdessä Mikko Latvan ja F. A. Juseliuksen kanssa. Ruotsalaismielisten ja nuorsuomalaisten yhteisenä ehdokkaana ollut Manninen sai vaalissa eniten ääniä. Hän oli tuolloin sosialidemokraattisen puolueen jäsen, ja lähti ehdolle ilman Porin työväenyhdistyksen lupaa. Tämän vuoksi johtokunta katsoi Mannisen eronneen yhdistyksen sekä samalla myös puolueen jäsenyydestä.
Manninen oli aktiivisesti mukana myös muussa yhdistystoiminnassa, kuten raittiusliike Alphassa sekä Porin VPK:ssa.
Juliana Hyrri

Juliana Hyrri (s. 1989 Kohtla-Järve, Viron SNT, Neuvostoliitto) on suomalainen kuva- ja sarjakuvataiteilija.
Elämä.
Hyrri syntyi Virossa ja muutti nelivuotiaana perheensä kanssa Suomeen. Hän valmistui vuonna 2011 Hyvinkään taidekoulusta kuva-artesaaniksi. Hyrri valmistui Aalto-yliopiston taiteiden ja suunnittelun korkeakoulusta kandidaatiksi 2016 ja maisteriksi 2020. Hän alkoi opiskella sarjakuvaa sivuaineena yliopistossa 2016. Aiemmin Hyrri oli keskittynyt maalaustaiteeseen ja tehnyt kandidaatintutkintonsa taidekasvatuksesta.
Hyrri voitti 2017 Oulun sarjakuvaseuran Oulun pohjoismaisen sarjakuvakilpailun ensimmäisen palkinnon. Seuraavana vuonna hän sijoittui kilpailussa toiseksi. Hyrrin sarjakuvia ilmestyi vuosina 2017–2018 kolmessa antologiassa: Suuren Kurpitsan "Rikkinäisen mielen kuvat" -antologiassa oli sarjakuva ”Kai mä hengitän”, Boomknigan ja Suomen sarjakuvaseuran julkaisemassa "Neighbours"-antologiassa sarjakuva ”Never Come Back” ja Zum Teufelin julkaisemassa "101 sarjakuvaa Suomesta" -antologiassa sarjakuva ”Pilvissä”.
Hyrrin esikoisteos oli Suuren kurpitsan julkaisema "Satakieli joka ei laulanut" (2019). Samana vuonna hän kuvitti Pauli Kallion käsikirjoittaman lastenkuvakirjan "Kalle, pallo ja sello". Vuonna 2020 Hyrrille myönnettiin esikoisteoksestaan Suomen arvostelijain liiton jakama Kritiikin Kannukset -palkinto.
Hyrri kuvitti 2021 toisenkin Pauli Kallion kuvakirjan "Kalle, Kaneli ja kipsi", ja toisen oman teoksensa hän julkaisi 2022. "Päivänkakkarameri" on esikoisteoksen tavoin lapsen maailmaan sijoittuva sarjakuvakirja.
Gigaton

Gigaton on Yhdysvaltain Seattlesta kotoisin olevan Pearl Jamin yhdestoista studioalbumi. Levyn on tuottanut Josh Evans ja levyn kannen kuvan on tehnyt valokuvaaja Paul Nicklen. Levy julkaistiin "Monkeywrench recordsin" kautta maaliskuussa 2020. Yhtyeen oli samalla tarkoitus lähteä ensin Pohjois-Amerikan ja sieltä Euroopan kiertueelle, mutta koronaviruspandemia siirsi kiertuetta vuoteen 2021. 
Albumi nousi Suomen virallisen listan sijalle 5, sekä fyysinen albumi sijalle 2.
Kappaleet.
Kappaleet:
Turkka Kuusisto

Turkka Tuomas Kuusisto (s. 1979) on suomalainen yritysjohtaja. Hän on toiminut Posti Group Oyj:n toimitusjohtajana 6. helmikuuta 2020 lähtien. Kuusisto on koulutukseltaan diplomi-insinööri. Hänet nimitettiin Finnair Oyj:n toimitusjohtajaksi 11. tammikuuta 2024. Kuusisto aloittaa tehtävässä viimeistään 11. heinäkuuta. 
Vuoden 2025 alusta lukien Turkka Kuusisto on toiminut Palvelualojen työnantajat Palta ry:n hallituksen puheenjohtajana.
Kuusisto kilpaili juniorina karatessa. Hänellä on musta vyö. Myös Kuusiston isä on Finnairin liikennelentäjä.
Sarah Thomason

Sarah ”Sally” Thomason on yhdysvaltalainen kielitieteilijä. 
Thomason opiskeli aluksi saksaa Stanfordissa Yhdysvalloissa ja Freiburgin yliopistossa Saksassa. Hän valmistui kandidaatiksi Stanfordista vuonna 1961. Hän jatkoi opintojaan Yalessa pääaineenaan yleinen kielitiede valmistuen vuonna 1965. Hän väitteli tohtoriksi Yalessa vuonna 1968.. 
Thomason on naimisissa tietojenkäsittelytieteilijän ja filosofin Richmond Thomasonin kanssa. 
Tutkijana Thomason on ollut kiinnostunut pidgin- ja kreolikielistä, kielihistoriasta, kielikontakteista ja slaavilaisista kielistä. Hän on myös opettanut useita kursseja mm. morfologian, venäjän kielen historian ja fonologian saralta. 
Thomason on ollut aktiivinen Language Log -blogin tekijä. Vuosina 1988–1994 hän oli mukana toimittamassa Linguistic Society of American Language-lehteä.
Joonas Rantanen

Joonas Rantanen (s. 27. heinäkuuta 1987) on suomalainen jalkapallovalmentaja. Hän on toiminut vuodesta 2025 Veikkausliiga-seura HJK:n päävalmentajana.
Ura.
Rantanen aloitti HJK:n junioritoiminnassa liikuntakoordinaattorina vuonna 2008. Hän työskenteli juniorityössä aina vuoteen 2015 saakka. Rantanen aloitti vuonna 2016 HJK:n naisten joukkueen päävalmentajana ja työskenteli tehtävässä kaudet 2016–2019. Joukkue voitti Naisten Liigan vuonna 2019 ja Suomen Cupin vuosina 2017 ja 2019.
Kaudet 2019–2020 Rantanen työskenteli HJK:n reservijoukkue Klubi 04:n päävalmentajana. Vuonna 2020 Klubi 04 voitti Kakkosen B-lohkon ja nousi Ykköseen. Kaudet 2020–2022 Rantanen työskenteli HJK:n apuvalmentajana.
Gnistanin päävalmentajana Rantanen aloitti vuonna 2022. Kaudella 2022 Gnistan sijoittui Ykkösen seitsemänneksi. Kaudella 2023 Gnistan sijoittui Ykkösen toiseksi ja pääsi liigakarsintaan, mutta hävisi kaksiosaisen liigakarsinnan IFK Mariehamnille.
Lokakuussa 2023 ilmoitettiin, että Rantanen aloittaa kaudella 2024 Veikkausliiga-joukkue Ilveksen päävalmentajana. Sopimus kestää kauden 2025 loppuun saakka.
Rantanen on koulutukseltaan kasvatustieteiden maisteri. Hän on suorittanut UEFA Pro -valmentajalisenssin.
Lotta Mattila

Lotta Mattila (s. 1986 Kuopio) on suomalainen nykytaiteilija. Hän on töissään mieltynyt eläinhahmoihin. Mattila työskentelee Helsingissä.
Ura.
Mattila opiskeli Ohion osavaltionyliopistossa vuosina 2009–2010 lasitaiteen, keramiikan ja kuvanveiston osastolla. Hän suoritti taiteen kandidaatin tutkinnon Aalto-yliopiston taiteiden ja suunnittelun korkeakoulussa ja jatkoi opintojaan siellä vuosina 2011–2016. Mattila suoritti taiteen maisterin tutkinnon 2017 Taideyliopiston Kuvataideakatemiassa. Hän on pitänyt yksityisnäyttelyjä sekä Suomessa että Yhdysvalloissa ja osallistunut yli 25 ryhmänäyttelyyn eri maissa.
Julkiset teokset.
Lotta Mattilan julkisia teoksia ovat Espoossa Niittykummun metroaseman Rälssitilanportti-alikulun seinämaalaus "Omilla jaloilla", joka valmistui vuonna 2017 ja saman metroaseman sisäänkäynnin ulkopuolella oleva pronssiveistos "Omilla jaloilla", joka on paljastettu vuonna 2018.
Maki.vc

Maki Ventures (Maki.vc) on suomalainen pääomasijoitusyhtiö, joka sijoittaa teknologiastartupeihin Pohjoismaissa ja muualla Pohjois-Euroopassa. Yhtiö hallinnoi noin 260 miljoonan euron rahastoja, ja sen sijoitussalkkuun kuuluu kymmeniä kasvuyrityksiä. Maki.vc:n toimisto sijaitsee Helsingissä Maria 01 -kasvuyrityskampuksella.
Maki.vc julkisti ensimmäisen 80 miljoonan euron rahastonsa vuonna 2018. Toinen, 100 miljoonan euron rahasto, julkaistiin syyskuussa 2021. Marraskuussa 2024 Maki.vc julkisti kolmannen rahastonsa, jonka tavoitekoko on 100 miljoonaa euroa. Yhtiön osakkaita ovat Pirkka Palomäki, Ilkka Kivimäki, Pauliina Martikainen-Rahnu ja Paavo Räisänen.
Maki.vc sijoittaa teknologiayrityksiin pääasiassa heidän ensimmäisellä rahoituskierroksellaan niin kutsutussa pre-seed- ja siemenvaiheessa, ja ensisijoitusten kokoluokka vaihtelee 300 000 euron ja 3 miljoonan euron välillä. Yhtiön sijoituskohteita ovat muun muassa Ultimate.ai, Databutton, IQM, Onego Bio, Distance Technologies, IXI, ja Mainframe Industries. Maki.vc on tunnettu ESG-työstään ja integroi vastuullisuusperiaatteet koko sijoitusprosessiin. 
Maki.vc:n rahastoihin sijoittaneisiin tahoihin lukeutuu kokeneita teknologiakentän yrittäjiä ja yritysjohtajia. Heihin kuuluvat muun muassa Wisen perustaja Taavet Hinrikus, Skypen ja Atomicon perustaja Niklas Zennström, Supercellin perustaja Ilkka Paananen, Woltin perustajat Oskari Petas ja Mika Matikainen, Aivenin perustaja Hannu Valtonen, sekä Small Giant Gamesin hallituksen puheenjohtaja Timo Soininen.
Rahaston toinen perustaja Ilkka Kivimäki tunnetaan muun muassa entisenä Slush-teknologiakonferenssin ja Aalto yliopiston hallituksen jäsenenä, ja hän sai tuomion veropetoksesta joulukuussa 2024.
Voima Ventures

Voima Ventures on vuonna 2019 perustettu syväteknologiaan sijoittava riskisijoitusyhtiö, jonka ensimmäinen rahasto on 50 miljoonan euron kokoinen. Voiman perusti startup-vaikuttaja Inka Mero, ja ensimmäisen vuoden 2019 rahaston ankkurisijoittajana oli VTT (Valtion Teknologian Tutkimuskeskus). Perustamishetkellä Voiman portfoliossa oli valmiiksi 20 VTT:stä irtautunutta spin-off -yritystä.
Rusotäplärisakas

Rusotäplärisakas ("Inocybe armeniaca") on myrkyllinen risakaslaji. Se muistuttaa valkorisakasta, mutta eroaa siitä terävän keskuskohouman sekä lakissa esiintyvien tiilenpunaisten laikkujen avulla.
Peter August Gödecke

Peter August Gödecke, kirjailijanimi "Finn", (1840–1890) oli ruotsalainen kirjailija ja pedagogi. Palveltuaan useita vuosia kansanopistonjohtajana hän sai 1880 nimityksen Växjön opettajaseminaarin rehtoriksi. 1860-luvulla Gödecke esiintyi salanimellä Finn runoilijana upsalalaisen kirjailijaliiton Namnlösa sällskapetin kalentereissa. Hän julkaisi myös muutamia kaunokirjallisia proosateoksia ja toimi "Aftonbladet"-lehden päätoimittajana (1876–1879). Ennen kaikkea hänet kuitenkin tunnetaan onnistuneesta "Eddan" käännöksestä (1. p. 1877).
Teijo Kankaanpää

Teijo Kankaanpää (s. 4. joulukuuta 1975) on suomalainen uransa lopettanut pesäpalloilija. Kankaanpää pelasi Superpesiksessä kaudet 1996-2006. Kankaanpään edustamat seurat olivat Sievin Sisu, Haapajärven Pesä-Kiilat, Seinäjoen Maila-Jussit, Pattijoen Urheilijat ja Nurmon Jymy. Kankaanpää saavutti urallaan kaksi SM-hopeamitalia: Pattijoen Urheilijoissa 2002 ja Nurmon Jymyssä 2005. Kankaanpää pelasi urallaan kaksi Itä-Länsi-ottelua vuosina 2004 ja 2005. Hän pelasi ulkopelissä polttolinjassa ja sisäpelissä vaihtajana. Kankaanpää pelasi urallaan 250 Superpesiksen runkosarjaottelua joissa löi 17 kunnaria ja 46 tavallista juoksua, toi 235 juoksua ja keräsi 936 kärkilyöntiä. 52 pelaamassaan pudotuspeliottelussa Kankaanpää löi neljä kunnaria ja yhdeksän tavallista juoksua toi 57 juoksua ja keräsi 202 kärkilyöntiä.
Plasmodesmi

Plasmodesmit ovat kasveilla viereisten solujen soluseinien välillä olevia keskilevyjen aukkoja. Plasmodesmien kautta kulkee solujen plasmayhteys, joka yhdistää kahden solun solulimat. Niitä on useimmissa kasvisoluissa, mutta ei ilmarakojen huulisolujen ja niiden apusolujen välillä. Niiden avulla vesi ja muut pienten molekyylit kulkevat vapaasti solujen välillä. Myös putkisoluista ja putkiloista ne puuttuvat. Niiden tiheys voi olla miljoona kappaletta 1 neliömillimetrin alueella.
Keltanokkasorsa

Keltanokkasorsa ("Anas undulata") on afrikkalainen sorsalaji.
Keltanokkasorsaa tavataan laajalla alueella eteläisessä ja itäisessä Afrikassa, ja sen levinneisyysalueen pinta-ala on noin 14 000 000 km2. Laji on kaikkiruokainen ja käyttää ravinnokseen hedelmiä, siemeniä, kasvinosia, vesihyönteisiä ja niiden toukkia, äyriäisiä ja nilviäisiä.
Anissa Pounds

Anissa Pounds (s. 1992) on suomalainen koripalloilija. Hänen pituutensa on 174 senttimetriä ja hän pelaa takamiehenä. Hän edustaa kaudella 2024–2025 kotkalaisseura Peli-Karhuja.
Pounds pelasi ensimmäisen ottelunsa naisten Korisliigassa Peli-Karhujen joukkueessa kaudella 2008–2009. Hän edusti joukkuetta myös seuraavat neljä kautta, ja hänet valittiin liigan kehittyneimmäksi pelaajaksi kaudella 2011–2012 ja parhaaksi kuudenneksi pelaajaksi kaudella 2012–2013. Hän voitti ensimmäisen Suomen-mestaruutensa kaudella 2010–2011 ja toisen kaudella 2017–2018 palattuaan seuraan yhdeksi kaudeksi. Kolmannen mestaruutensa hän voitti kaudella 2020–2021 jälleen Peli-Karhujen joukkueessa. Suomen cupin hän voitti kaudella 2009–2010.
Pounds pelasi kaudet 2013–2017 Yhdysvalloissa Arkansas Tech Universityn joukkueessa. Vuonna 2018 hän siirtyi espanjalaisseura Maristas Coruñaan ja vuonna 2019 saksalaisseura Bergische Löweniin, josta hän lähti kesken kauden Belgian pääsarjassa pelaavaan Pepinsteriin. Huhtikuussa 2020 hän solmi jatkosopimuksen Pepinsterin kanssa. Joulukuussa 2020 hän palasi Peli-Karhuihin belgialaisseuran keskeytettyä kautensa koronavirustilanteen vuoksi. Poundskin sairasteli vuoden 2020 lopulla koronavirustartunnan seurauksena. Kaudet 2021–2024 hän pelasi Saksan Bundesliigassa, ensin kaksi kautta Angels Nördlingessä ja sitten yhden kauden hallelaisessa Gisa Lionsissa. Vuonna 2024 hän pelasi Australian kesäliigassa.
Pounds on pelannut Suomen naisten maajoukkueessa 26 ottelua vuodesta 2016 alkaen. Naisten haastajamaajoukkueessa hän on pelannut kahdeksan ottelua, joista kuusi vuoden 2013 universiadeissa.
Anissa Poundsin isä Larry Pounds, sisko Dionne Pounds ja veli Michael Pounds ovat myös koripalloilijoita.
Melodrama (Lorden albumi)

Melodrama on uusiseelantilaisen laulaja-lauluntekijä Lorden studioalbumi vuodelta 2017. Se on Lorden toinen studioalbumi. Universal Music julkaisi sen 16. kesäkuuta 2017. Albumilta julkaistiin singleinä kappaleet ”Green Light” ja ”Perfect Places” sekä kappaleen ”Homemade Dynamite” remix, jolla vierailevat SZA, Khalid ja Post Malone. "Melodrama" oli ehdolla vuoden albumin Grammy-palkinnon voittajaksi vuoden 2018 Grammy-gaalassa.
Tuotanto.
"Melodrama" on tyyliltään electropop-musiikkia. Useimmat albumin kappaleista käsittelevät eroa ja yksinäisyyttä. Lorde osallistui kaikkien kappaleiden säveltämiseen ja sanoittamiseen. Albumin päätuottajina toimivat Lorde ja Jack Antonoff.
Kaupallinen menestys.
"Melodrama" nousi listaykköseksi Yhdysvalloissa, Kanadassa, Australiassa ja Uudessa-Seelannissa. Suomessa se oli sijalla 15. Albumi on myynyt platinaa Yhdysvalloissa, Kanadassa, Australiassa ja Uudessa-Seelannissa. Albumi menestyi kuitenkin kaupallisesti huonommin kuin Lorden esikoisalbumi "Pure Heroine" vuodelta 2013.
Arvostelut.
"Melodrama" oli ehdolla vuoden albumin Grammy-palkinnon voittajaksi.Albumi sai kriitikoilta hyviä arvioita ja oli kärkisijoilla monilla vuoden 2017 parhaiden albumien listoilla.
Loganin piirikunta (Kansas)

Loganin piirikunta () on Yhdysvaltojen Kansasin osavaltiossa sijaitseva piirikunta. Se sijaitsee osavaltion länsiosassa. Piirikunnan väkiluku oli 2 762 vuonna 2020. Piirikunnan hallintokeskus on Oakleyn kaupunki. Piirikunta on perustettu vuonna 1887.
Väestö.
Vuonna 2020 Loganin piirikunnan 2 762 asukkaasta valkoisia oli 95,9 %, aasialaisia 0,9 %, mustia 0,8 % ja alkuperäisasukkaita 0,6 %. Vuonna 2019 2,8 % asukkaista puhui kotonaan jotain muuta kieltä kuin englantia ja 2,1 % asukkaista oli syntynyt ulkomailla.
Don’t Let Me Down (The Chainsmokersin kappale)

Don’t Let Me Down on yhdysvaltalaisen tuottajaduo The Chainsmokersin kappale, jolla vierailee myös yhdysvaltalaislaulaja Daya. Sen julkaisivat Disruptor Records ja Columbia Records digitaalisesti ladattavana singlenä The Chainsmokersin Collage EP-levyltä 5. helmikuuta 2016. Kappaleen ovat sanoittaneet Andrew Taggart, Emily Warren ja Scott Harris.
”Don’t Let Me Down” oli myyntimenestys sen päästyä Yhdysvaltain Billboard Hot 100 -listalla parhaimmillaan sijalle kolme. Tämä oli sekä The Chainsmokersin että Dayan ensimmäinen kyseisellä listalla viiden parhaan joukkoon päässyt single. Kappale pääsi singlelistan kymmenen parhaan joukkoon myös muissa lukuisissa valtioissa kuten Australiassa, Britanniassa, Itävallassa, Kanadassa, Ruotsissa, Saksassa, Suomessa ja Uudessa-Seelannissa. Kappaleelle julkaistiin miksattuja versioita 15. huhtikuuta 2016. Kappaleelle on toteutettu myös musiikkivideo, joka julkaistiin 29. huhtikuuta 2016. Videolla esiintyvät sekä The Chainsmokers että Daya. ”Don’t Let Me Down” voitti Grammyn kategoriassa ”Paras tanssikappale”.
Alaine Agirre

Alaine Agirre Garmendia (s. 1990 Bermeo, Biskaja) on baskinkielinen espanjalainen kirjailija.
Hänen ensimmäinen teoksensa oli lastenkirja "Nire potxolina maitea", ja se julkaistiin vuonna 2013. Sen jälkeen hän on julkaissut useita lastenkirjoja sekä myös kahdeksan romaania ja runoteoksen. Vuonna 2017 Agirre valittiin yhdeksi 39:stä lupaavimmista eurooppalaisesta alle 40-vuotiaasta lasten ja nuorten kirjojen kirjailijasta Hay-festivaalilla Tanskan Aarhusissa.
Noguchin lääketieteellinen tutkimuslaitos

Noguchin lääketieteellinen tutkimuslaitos (, lyhennys NMIMR) on Ghanan pääkaupunki Accrassa toimiva Ghanan yliopiston erillislaitoksen asemassa oleva kansallinen epidemiologinen tutkimus-, seuranta- ja koulutuslaitos.
Noguchin lääketieteellinen tutkimuslaitos on perustettu vuonna 1979 Ghanan yliopiston lääketieteellisen tiedekunnan ja japanilaisen Fukushiman lääketieteellisen yliopiston sekä Japanin kehitysyhteistyövirasto JICA:n yhteistyön tuloksena. Tutkimuslaitos on nimetty Ghanassa mikrobiologisia tutkimuksia tehneen ja siellä kuolleen, kupan aiheuttaneen bakteerin löytäneen japanilaisen bakteorologin Hideyo Noguchin (1928) muistoksi. 
Laitosta johtaa professori Abraham Anang.
NMIMR toimii esimerkiksi Maailman terveysjärjestön influenssatutkimuksen kansallisena keskuksena. Tutkimuskeskus osallistuu myös koronaviruspandemian covid-19-tautinäytteiden analyysiin maansa epidemiologisena keskuslaboratoriona, asiantuntijoiden ja yleisön kouluttamiseen sekä taudin leviämisen yleiseen torjuntaan. NMIMR vahvisti 12. maaliskuuta 2020 maan terveysministeriölle Ghanan kaksi ensimmäistä covid-19-tapausta. Ghanassa covid-19-tautinäytteitä on sittemmin kuljetettu syrjäseuduilta analysoitavaksi NMIMR:aan Accraan tai Kumasissa sijaitsevaan KCCR-tutkimuskeskukseen (Kumasi Center for Collaborative Research) jopa Zipline Ghana -yrityksen miehittämättömien lennokkien avulla.
Closer (The Chainsmokersin kappale)

Closer on yhdysvaltalaisen DJ-tuottajaduo The Chainsmokersin kappale, jolla vierailee myös yhdysvaltalaislaulaja Halsey. Kappaleella kuullaan myös Andrew Taggartin (toinen The Chainsmokersin jäsenistä) esittämiä sanoja. Sen julkaisivat Disruptor Records ja Columbia Records digitaalisesti ladattavana singlenä The Chainsmokersin Collage EP-levyltä 29. heinäkuuta 2016. Kappaleen ovat sanoittaneet Taggart, Halsey, Shaun Frank, Freddy Kennett, Isaac Slade ja Joe King. Kappaleen tuotannosta vastasi puolestaan The Chainsmokers. "Closer" on lajityypiltään future bass ja pop kappale kertosäkeessä käytettävällä "retro" tyylisellä syntetisaattorilla.
"Closer" oli kaupallinen menestys, sen päästyä Yhdysvaltain Billboard Hot 100-listan kärkeen. Tämä oli sekä The Chainsmokersin että Halseyn ensimmäinen kyseisen listan kärkeen päässyt single ja se pysyi kärjessä yhteensä kaksitoista viikkoa. The Chainsmokersista tuli Closerin myötä ensimmäinen artisti/yhtye, jolla on neljä Billboardin Dance/Electronic Songs-listan kärjen saavuttanutta singleä, ohittaen aiempaa ennätystä hallinneen Calvin Harrisin jolla oli yhteensä kolme singleä päässyt kyseisen listan kärkeen. "Closer" oli myyntimenestys myös Yhdysvaltain ulkopuolella, sen päästyä singlelistan kärkeen muun muassa Australiassa, Kanadassa, Irlannissa, Isossa-Britanniassa ja Uudessa-Seelannissa. Kappaleesta tuli myös kaikkien aikojen ensimmäinen kappale, joka on ollut yhteensä 26 viikkoa Billboard Hot 100-listan viiden parhaan joukossa. Se pysyi lopulta kyseisen listan kymmenen parhaan joukossa yhteensä 32 viikkoa.
Kappale esitettiin ensimmäisen kerran livenä Coachella Valley Music and Arts Festival-tapahtumassa huhtikuussa 2016. Se on esitetty sen jälkeen livenä myös vuoden 2016 MTV Video Music Awardsissa ja sen miksattu versio vuoden 2016 American Music Awardsissa. Kappaleelle on toteutettu myös musiikkivideo, joka julkaistiin 23. lokakuuta 2016. Video sai ehdokkuuden vuoden 2017 Grammy Awardsissa kategoriassa "Paras pop duo/tiimiesitys".
Vuonna 2018 kappale rikkoi Yhdysvalloissa timanttilevyrajan sen myytyä siellä 10 miljoonaa kopiota.
Valkokulmaseppä

Valkokulmaseppä ("Stactolaema leucotis") on tukaaneihin kuuluva lintulaji. Lajia tavataan Itä- ja Etelä-Afrikasta.
Koko ja ulkonäkö.
Valkokulmaseppä voi kasvaa 17–18 cm pitkäksi. Sukupuolet muistuttavat toisiaan ulkonäöltään. Valkokulmasepän pää, selkä ja pyrstö ovat väriltään kiiltävän mustat. Silmäkulmajuova, vatsa ja perä ovat lajilla valkoiset. Linnun siivet ovat tummanruskeat.
Levinneisyys ja elinympäristö.
Valkokulmaseppää tavataan Kenian eteläosasta ja Tansanian pohjoisosasta sekä Tansanian eteläosasta Etelä-Afrikkaan ulottuvalta alueelta. Lajin elinympäristöä ovat kosteat rannikkometsät ja pensaikot. Lintu liikkuu useimmiten pieninä ryhminä. Valkokulmasepän ravintoa ovat hedelmät, erityisesti fiikuksien hedelmät. Lajin pesimäkausi on heinäkuusta tammikuulle.
Paris (kappale)

Paris on yhdysvaltalaisen DJ-tuottajaduo The Chainsmokersin kappale. Sen julkaisivat Disruptor Records ja Columbia Records duon Memories...Do Not Open-debyyttistudioalbumin johdantosinglenä 13. tammikuuta 2017. Kappale lähetettiin myös CHR-kanaville 17. tammikuuta 2017. Kappale sisältää yhdysvaltalaisartisti Emily Warrenin esittämiä kreditoimattomia sanoja.
Kappaleesta muodostui julkaisun jälkeen kaupallinen menestys, sen päästyä Yhdysvaltain Billboard Hot 100-listan sijalle kuusi. Lisäksi se pääsi singlelistan kymmenen parhaan joukkoon esimerkiksi Australiassa, Isossa-Britanniassa, Italiassa, Ruotsissa, Suomessa, Tanskassa ja Tšekissä. "Paris" oli duon neljäs Billboardin Dance/Mix Show Airplay-listan kärkeen päässyt kappale. Siitä tuli myös duon viides Dance/Electronic Songs-listan kärkeen päässyt kappale.
Kappale on myynyt Yhdysvalloissa ja Italiassa kolminkertaista ja Australiassa sekä Kanadassa jopa nelinkertaista platinaa.
Unstrut-Hainich-Kreis

Unstrut-Hainich-Kreis () on piirikunta Saksan Thüringenin osavaltiossa. Piirikunnan pinta-ala on 979,69 neliökilometriä ja väkiluku 102 912 asukasta. Pääkaupunki on Mühlhausen.
Piirikunta on saanut nimensä Unstrut-joen ja Hainichin kukkulan mukaan. Paikallishallinnollisesti se kuuluu Pohjois-Thüringenin suunnittelualueeseen ja on osa "Planungsgemeinschaft Nordthüringen"iä.
Wartburgkreis

Wartburgkreis () on piirikunta Saksan Thüringenin osavaltiossa. Piirikunnan pinta-ala on 1 267,26 neliökilometriä ja väkiluku 119 726 asukasta; täten piirikunta on pinta-alaltaan vapaavaltion suurin piirikunta. Pääkaupunki on Bad Salzungen.
Piirikunnalle nimensä antanut Wartburgin linna ei ole kuulunut piirikuntaan enää vuoden 1998 jälkeen, jolloin se liitettiin Eisenachin kaupunkiin. Piirikunta ulottuu Werran keskijuoksulta Hessenin rajalle; se myös ympäröi piirittömän Eisenachin kaupungin lähes kokonaan. Paikallishallinnollisesti piirikunta kuuluu Lounais-Thüringenin suunnittelualueeseen ja on osa "Planungsgemeinschaft Südwestthüringen"iä.
Weimarer Land

Weimarer Landin piirikunta () on piirikunta Saksan Thüringenin osavaltiossa. Se ulottuu osavaltion pääkaupungista Erfurtista itään Saksi-Anhaltin rajalle. Piirikunnan pinta-ala on 804,48 neliökilometriä ja väkiluku 81 947 asukasta; pääkaupunki on Apolda.
Baby K

Claudia Nahum (s. 5. helmikuuta 1983 Singapore, taiteilijanimeltään Baby K) on italialainen laulaja, lauluntekijä, räppäri ja malli. Hänet tunnetaan parhaiten Tiziano Ferron kanssa nauhoittamastaan kappaleesta "Killer" ja Giusy Ferrerin kanssa esittämästään kappaleesta "Roma-Bangkok" joka oli vuoden 2015 myydyin single Italiassa. Claudia syntyi italialaisille vanhemmille ja hänet kasvatettiin Lontoossa. Nykyään hän asuu kuitenkin kotimaassaan Italiassa.
Claudia on julkaissut uransa aikana kolme EP-levyä sekä kolme studioalbumia, joista kaikki on päässyt Italian albumilistan kymmenen parhaan joukkoon. Lisäksi hänellä on viisi Italian singlelistan kymmenen parhaan joukkoon päässyttä singleä, joihin lukeutuvat muun muassa edellä mainittu Roma-Bangkok, "Voglio ballare con te" ja "Da zero a cento".
Vuonna 2019 Claudian albumit ja singlet olivat myyneet Italiassa yhteensä yli miljoona kopiota, joihin lukeutuvat Roma-Bangkokin saavuttama timanttilevy. Lisäksi hän on voittanut palkinnon MTV Italian Music Awardsissa, kolme palkintoa Wind Music Awardsissa.
Diskografia.
Singlet.
Pääartistina
Vierailevana artistina
Jon Moxley

Jon Moxley (oik. Jonathan David Good, s. 7. joulukuuta 1985 Cincinnati, Ohio) on yhdysvaltalainen showpainija ja näyttelijä.
Good painii tällä hetkellä AEW:ssä. Hän on tehnyt uraa WWE:ssä vuosina 2011–2019 nimellä Dean Ambrose.
Roma-Bangkok

Roma-Bangkok on italialaisräppäri Baby K:n kappale, jolla vierailee myös italialaislaulaja Giusy Ferreri. Sen julkaisi Sony Music Baby K:n toisen, -studioalbumin toisena singlenä 19. kesäkuuta 2015.
Kappale oli kaupallinen menestys Italiassa vuonna 2015. Se saavutti siellä sekä singlelistan että EarOne Airplay-listan kärjen, joka teki siitä Baby K:n ensimmäisen kyseisten listojen kärjen saavuttaneen kappaleen. Kappale oli singlelistan kärjessä lopulta yhdentoista viikon ajan ja se palkittiin yhdeksänkertaisella platinalla. Kappale menestyi hyvin myös Suomessa, jossa se pääsi vuonna 2016 viikolla 11 Suomen virallisen latauslistan sijalle kuusi.
Kappaleelle on toteutettu myös Mauro Russon ohjaama musiikkivideo, joka julkaistiin räppärin virallisella YouTube-kanavalla 7. heinäkuuta 2015. Helmikuussa 2017 siitä tuli YouTuben katsotuin italialainen video yli 163 miljoonalla näyttökerralla. Kappaleesta on toteutettu myös espanjankielinen versio, jolla esiintyy argentiinalainen poplaulaja Lali.
Dutchessin piirikunta

Dutchessin piirikunta on Yhdysvaltojen New Yorkin osavaltiossa sijaitseva piirikunta, joka on osa New Yorkin metropolialuetta.
Väestö.
Piirikunnan väkiluku oli 295 911 vuoden 2020 väestönlaskennassa. Valkoisia oli 80,1 % ja mustia 12,5 %. Kotitaloudessa asui keskimäärin 2,43 henkilöä. Vähintään Bachelor-tutkinnon suorittaneita oli 39,7 %.
Kotitalouden mediaanitulot olivat 97 273 dollaria vuosina 2019–2023. Samana aikana köyhyysrajan alapuolella oli 8,0 %.
Valko-Venäjän epidemiologian ja mikrobiologian tutkimuslaitos

Valko-Venäjän epidemiologian ja mikrobiologian tutkimuslaitos (, , РНПЦ; , RRPCEM) on Valko-Venäjän pääkaupungissa Minskissä toimiva valtiollinen biolääketieteellinen tutkimuslaitos ja referenssilaboratorio. 
Alkujaan Valko-Venäjän Pasteur-instituuttina (, ) vuonna 1924 perustettu, ranskalaisen Pasteur-instituuttien esimerkin mukaisesti luotu tutkimuslaitos on vuosien kuluessa muuttanut nimeään muutaman kerran. Nykyisen nimensä laitos sai vuonna 2009. 
Tutkimuslaitos toimii Valko-Venäjän terveysministeriön alaisuudessa. Laitosta johtaa Uladzimir Harbunou.
Kansallisena epidemiologisena, bakteorologisena, virologisena, immunologisena ja parasitologisena keskuslaboratoriona RRPCEM:illa on useita hyvinvarustettuja laboratoriotiloja, mukaan luettuna hyvin tarttuville mikrobeille tarkoitettu bioturvallisuusluokan 4 (BSL-4) laboratorio. Tutkimuslaitos on Maailman terveysjärjestön influenssatutkimusverkoston kansallinen keskus. 
Kansainvälisen koronaviruspandemian aikana RRPCEM toimii kansallisena Covid-19-testien referenssilaboratoriona. Maan ensimmäisen Covid-19-sairastumisen se vahvisti 27. helmikuuta 2020. Sittemmin Valko-Venäjän virallisia tautilukuja ja etenkin Covid-19-taudin vaikutuksesta kuolleiksi raporoitujen lukumäärää on kritisoitu muun muassa sosiaalisessa mediassa ja opposition viestikanavilla. Esimerkiksi tunnettujen julkisuuden henkilöiden ja terveydenhoitohenkilökunnan sairastumisia sekä kuolemia virallisesti esimerkiksi "keuhkokuumeeseen" on näillä viestikanavilla pidetty harhaanjohtavana.
Phyllis Harding

Phyllis May Harding (15. joulukuuta 1907 – 16. marraskuuta 1992) oli brittiläinen uimari ja olympiamitalisti. Hän voitti olympiahopeaa 100 metrin selkäuinnissa vuoden 1924 kesäolympialaisissa.
Sofia (kappale)

Sofia on espanjalaisen laulaja-lauluntekijä Álvaro Solerin kappale. Sen julkaisivat Universal Music Group ja Sony Music hänen Eterno Agosto-debyyttistudioalbumin kansainvälisen version kolmantena singlenä 15. huhtikuuta 2016. Kappaleen ovat sanoittaneet Soler, Simon Triebel, Ali Zuckowski, Nadir Khayat ja Jakke Erixson. Kappaleen tuotannosta vastasivat puolestaan Khayat ja T.I. Jakke.
Kappale oli valtava menestys ensin Italiassa, jossa se pääsi kolmen viikon päästä julkaisustaan singlelistan sekä Airplay-listan kärkeen. Tämän jälkeen kappale on saavuttanut suurta menestystä myös kansainvälisesti, sen päästyä singlelistan kärkeen Belgiassa (Flanderi) ja Sveitsissä sekä viiden parhaan joukkoon Ecuadorissa, Espanjassa, Itävallassa ja Unkarissa. "Sofia" on myynyt julkaisunsa jälkeen Italiassa kahdeksankertaista ja Espanjassa sekä Sveitsissä kaksinkertaista platinaa.
Kappaleelle on toteutettu myös musiikkivideo, joka julkaistiin videopalvelu YouTubessa singlen julkaisupäivänä. Video kuvattiin Kuuban Havannassa.
Eleanor Holm

Eleanor G. Holm (6. joulukuuta 1913 – 31. tammikuuta 2004) oli yhdysvaltalainen uimari ja olympiavoittaja. Hän voitti olympiakultaa 100 metrin selkäuinnissa vuoden 1932 kesäolympialaisissa.
Espoon nähtävyydet

Tämä on luettelo Espoon nähtävyyksistä.
Kaupunkinäkymiä ja luontokohteita.
Kaupunginosia.
Espoossa on yhden sijaan viisi kaupunkikeskusta: 
Espoon suuralueet ovat Pohjois-Espoo, Suur-Espoonlahti, Suur-Kauklahti, Suur-Leppävaara, Suur-Matinkylä, Suur-Tapiola ja Vanha-Espoo.
Järviä ja saaria.
Espoon alueeseen kuuluu yhteensä 17,90 km² erilaisia järviä ja lampia. Näistä 73 on vähintään hehtaarin laajuisia. Laajimmat järvet ovat Bodominjärvi, Nuuksion Pitkäjärvi, Pitkäjärvi, Loojärvi, Velskolan Pitkäjärvi, Saarijärvi, Matalajärvi, Siikajärvi ja Lippajärvi.
Espoon rantaviivan pituus on 58 kilometriä. Sen lisäksi kaupungin alueeseen kuuluu 165 saarta. Näistä 12 on joko osittain tai kokonaan kaupungin omistamia ulkoilusaaria, joista osaan on julkinen veneyhteys. Ulkoilusaarista suurimpia ovat Stora Herrö, Iso Vasikkasaari, Gåsgrund, Rövaren ja Kaparen. 
Reittiveneet.
Espoon reittiveneet pysähtyvät seuraavissa paikoissa:
Venesatamat.
Espoon liikuntapalvelut hallinnoi kymmentä venesatamaa.Ne ovat Haukilahti, Kivenlahti, Laajalahti, Nokkala, Nuottaniemi, Otsolahti, Sepetlahti, Soukka, Suomenoja ja Svinö.
Julkisia taideteoksia.
Luettelo Espoon julkisista taideteoksista ja muistomerkeistä
Muita nähtävyyksiä.
Vestran suot, lehdot ja vanhat metsät
Pisterausku

Pisterausku ("Raja montagui") on rauskujen (Rajidae) heimoon kuuluva merivesissä elävä kalalaji.
Koko ja ulkonäkö.
Pisterauskun tavallinen pituus on 50 senttimetrin luokkaa. Se voi maksimissaan kasvaa 83,5 senttimetrin mittaiseksi. Lajin ruumis muistuttaa muodoltaan hieman vinoneliötä. Yläpuoli on väritykseltään vaaleanruskea tummilla pilkuilla. Rintaevät ovat leveät ja niiden reuna on lähes suorakulman muotoinen. Pyrstö on pitkä. Ruumiissa on piikkejä pään seudulla sekä selässä yhdessä rivissä pyrstöön asti.
Levinneisyys ja elinympäristö.
Pisterauskua tavataan Atlantin valtameren itäosassa Norjan eteläosien ja Shetlandinsaarilta aina Marokon rannikolle asti. Sitä on havaittu myös Välimeressä ja satunnaisesti Englannin rannikolla sekä Itämeren länsiosassa. Se elää hiekka- ja liejupohjilla yleensä alle 120 metrin syvyydessä vedenpinnasta, vaikka poikkeuksellisesti sitä onkin havaittu aina 500 metrin syvyydessä asti.
Ravinto ja elintavat.
Pisterauskun ravintoa ovat äyriäiset ja suurikokoisilla yksilöillä toisinaan myös pienet kalat. Laji on pohjakala ja viettää usein aikansa pohjaan kaivautuneena. Se tulee sukukypsäksi keskimäärin 55 senttimetrin mittaisena ja noin 3,5–4 vuoden ikäisenä. Kutu tapahtuu huhti-heinäkuussa. Naaras laskee 53–78 millimetrin mittaiset ja 37–46 millimetrin levyiset munakotelot matalaan veteen. Pisterauskun on havaittu voivan elää enintään 18-vuotiaaksi.
Kerrin piirikunta

Kerrin piirikunta (engl. "Kerr County") on Yhdysvaltojen Texasin osavaltiossa sijaitseva piirikunta. Piirikunnan väkiluku oli 49 625 vuonna 2010. Sen hallintokeskus on Kerrville, joka on myös piirikunnan suurin kaupunki. Kerrin piirikunta on nimetty James Kerrin mukaan.
Cookin’ on 3 Burners

Cookin’ on 3 Burners on australialainen funkmusiikkia tekevä yhtye Melbournesta. Sen jäseniin kuuluvat Jake Mason, Dan West ja Ivan Khatchoyan. Yhtye tunnetaan parhaiten vuonna 2009 julkaisemastaan kappaleesta ”This Girl”, jonka ranskalainen DJ-tuottaja Kungs nosti suuren yleisön tietoon helmikuussa 2016. Kappale saavutti singlelistan kärjen Belgiassa, Latviassa, Ranskassa, Saksassa, Skotlannissa ja Unkarissa. Yhtye perustettiin vuonna 1997, kun Jake Mason, kitaristi Lance Freguson sekä rumpali Ivan Khatchoyan huomasivat yhtäläisyyksiä musiikkimieltymyksissään.
Yhtye on voittanut uransa aikana ”The Age of Victoria Music Genre Awardsissa” palkinnon albumille ”Blind Bet” kategoriassa ”Paras soul/funk/R&amp;B/gospel-albumi” vuonna 2014. Lisäksi Kungsin suuren yleisön tietoon nostattama versio kappaleesta ”This Girl” on ollut ehdolla ARIA Music Awardsissa kategoriassa ”Vuoden kappale” vuonna 2016 sekä APRA Music Awardsissa kategoriassa ”Vuoden tanssiteos” vuonna 2017. Vuonna 2018 yhdessä Lennon kanssa toteutettu kappale ”Mind Made Up” sai myös APRA Music Awardsissa ehdokkuuden kategoriassa ”Vuoden tanssiteos”.